Hrossadómarar hér á landi hafa haft í nægu að snúast að undanförnu við að dæma kynbótahross fyrir Landsmót hestamanna á Vindheimamelum sem hefst í lok mánaðarins . Af landinu öllu voru sl. mánudag komin um 190 kynbótahross inn , þar af um 50 stóðhestar . Af Vesturlandi hafa nú þegar nokkuð mörg kynbótahross náð lágmarkseinkunnum og þar af nokkrir efnilegir stóðhestar og flestir þeirra með allgóðar einkunnir . Fastlega má því gera ráð fyrir að árangur vestlenskra hrossa verði góður á mótinu . Meðal stóðhesta sem þegar eru öruggir á mót má nefna Aðal frá Nýjabæ , Glym frá Skeljabrekku , Glotta frá Sveinatungu , Hróð frá Refsstöðum , Bjarma og Auð frá Lundum , Sólon frá Skáney og Þey frá Akranesi . Í næstu viku birtir Skessuhorn lista yfir vestlensku hrossin sem eru á leið á landsmótið , en síðustu dómar fara fram á Hellu nk. föstudagskvöld .